REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/185-17

22. septembar 2017. godine

B e o g r a d

ZAPISNIK

15. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 22. SEPTEMBRA 2017. GODINE

Sednica je počela u 8,30 časova.

Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: Marko Atlagić, Ljubiša Stojmirović, Milena Bićanin, Nataša St. Jovanović, Miletić Mihajlović, Žarko Obradović, Vladimir Orlić, Marko Parezanović, Ratko Jankov, Aleksandra Jerkov i Olena Papuga

Sednici su prisustvovali: Arpad Fremond (Fatmir Hasani), Mihailo Jokić (Bogdan Obradović), Dušan Pavlović, Predrag Jelenković i Balša Božović, zamenici članova Odbora.

Sednici nisu prisustvovali članovi Odbora: Đorđe Kosanić, Žarko Korać, i Dubravko Bojić, niti njihovi zamenici.

Sednici su prisustvovali i narodni poslanici, Vladimir Marinković, Zoran Živković i Jahja Fehratović, koji nisu članovi Odbora.

Sednici je prisustvovao Mladen Šarčević, ministar prosvete , nauke i tehnološkog razvoja-predstavnik predlagača zakona, sa saradnicima.

Pre usvajanja dnevnog reda, Muamer Zukorlić, predsednik Odbora upoznao je prisutne da je zamoljen iz kabineta predsednice Narodne skupštine da se promeni redosled predloga tačaka dnevnog reda, odnosno da rasprava o Predlogu zakona o osnovama sistema obrazovanja i vaspitanja bude prva tačka, a Predlog zakona o visokom obrazovanju-druga tačka, jer je takav redosled utvrđen i na plenarnoj sednici.

Nakon glasanja, usvojen je sledeći:

D n e v n i r e d

1. Razmatranje Predloga zakona o osnovama sistema obrazovanja i vaspitanja-**u pojedinostima** koji je podnela Vlada (broj 61-2476/17 od 15. septembra 2017. godine).
2. Razmatranje Predloga zakona o visokom obrazovanju-**u pojedinostima** koji je podnela Vlada (broj 612-2477/17 od 15. septembra 2017. godine);

Prva tačka dnevnog reda: **Razmatranje Predloga zakona o osnovama sistema obrazovanja i vaspitanja-u pojedinostima**

Muamer Zukorlić je u uvodnoj reči, povodom prve tačke dnevnog reda, predložio da se nakon rasprave o Predlogu zakona u pojedinostima, obavi grupno glasanje jer je podneto preko 900 amanadmana, a mišljenje Vlade stiglo je neposredno pre početka sednice.

Ovom predlogu usprotivila se Aleksandra Jerkov, član Odbora, navodeći da ona ne želi da prihvati svaki amandman koji je prihvatiila Vlada, a da hoće da glasa za neke amandmane koje Vlada nije prihvatila. Takođe je istakla, javljajući se nekoliko puta za reč, da njena poslanička grupa traži da se o njihovim amandmanima glasa pojedinačno, kao i da bi grupno glasanje bilo protivno Poslovniku. U takvom stavu podržali su je Olena Papuga, član Odbora i zamenici članova, Dušan Pavlović i Balša Božović.

Dušan Pavlović je napomenuo i da je na delu selektivno tumačenje odredbi Poslovnika, pa bi u tom smislu na plenarnoj raspravi, zbog razloga racionalnosti, koje navodi predsedavajući, moglo odmah da se pređe na glasanje o amandmanima, ili da se izglasa da se Poslovnik ne primenjuje.

Član Odbora Ratko Jankov dodao je, ako se odredbe Poslovnika različito tumače na ovoj sednici, onda bi o njihovoj primeni trebalo da se izjasni telo koje je donelo Poslovnik.

Predsedvajući Odbora, odgovarajući na primedbe, rekao je da niko ne spori pravo članovima Odbora da raspravljaju o podnetim amandmanima, ali i da su na sednici izneta dva predloga o načinu na koji bi trebalo da se izjasne o njima.

Zatim je stavio na glasanje predlog, da se nakon obavljene rasprave **o Predlogu zakona** u pojedinostima, **glasa grupno o podnetim amandmanima**. Za taj predlog izjasnilo se 10 članova Odbora od 14. prisutnih

O predlogu Aleksandre Jerkov, da se o podnetim amandmanima glasa pojedinačno, izjasnilo se „za“ četiri člana Odbora.

Aleksandra Jerkov i njen zamenik, Balša Božović, napustili su sednicu posle glasanja.

Javljajući se za diskusiju, Dušan Pavlović, zamenik člana Odbora, povodom amandmana koje je podneo na Predloga zakona o osnovama sistema obrazovanja i vaspitanja, zatražio je odgovor od ministra Šarčevića na pitanja, zašto nisu prihvaćeni njegovi amandmani u vezi sa regulisanjem problema vršnjačkog nasilja, pominjući primere rešenja iz „Aleksinog zakona“ i amandman na način izbora direktora. Prenošenjem nadležnosti na ministra kod izbora direktora, kako predviđa novi zakon, otvara se mogućnost za postavljanje na to mesto isključivo stranačkih kadrova, naveo je na kraju diskusije.

Komentarišući prethodnu diskusiju, Muamer Zukorlić, predsednik Odbora primetio je da su se sva ta pitanja već čula na plenarnoj raspravi i da je ministar na njih dao odgovor, što je kasnije Pavlovića navelo da izrazi nezadovoljsvo ovakvim istupom predsedavajućeg.

Miletić Mihajlović je istakao, da je njegov amandman koji se odnosio na ovlašćene predlagače za izbor Nacionalnog prosvetnog saveta i to, da umesto predstavnika Zajednice muzičkih i baletskih škola, u Savetu učestvuje predstavnik Udruženja muzičkih i baletskih pedagoga, kao šire grupacije od pomenute, bio celishodniji.Takođe je bio mišljenja, da je Vlada trebalo da prihvati i njegove amandman u vezi sa autonomijom ustanova i amandman o sastavu i imenovanju organa upravljanja (član 116. Predloga zakona).

S obzirom na to, da više nije bilo diskutanata, **Odbor se glasanjem izjasnio da predloži Narodnoj skupštini da prihvati 25 amandmana** **na Predlog zakona o osnovama sistema obrazovanja i vaspitanja**, koliko je i Vlada predložila u dostavljenom Mišljenju („za“ je glasalo 11, „protiv“ 1).

Odbor se glasanjem (1 „za“, 1 „protiv“ i 1 „uzdržan“, nije glasalo 9) izjasnio da predloži Narodnoj skupštini da **ne prihvati ostale amndmane** od ukupno 904 , koliko je podneto na Predlog zakona.

Izveštaj Odbora o Predlogu zakona o osnovama sistema obrazovanja i vaspitanja -u pojedinostima, sastavni je deo ovog zapisnika.

Druga tačka dnevnog reda: **Razmatranje Predloga zakona o visokom obrazovanju-u pojedinostima**

Dušan Pavlović je povodom ove tačke ukazao, da je Predlogom zakona o visokom obrazovanju, Nacionalni savet za visoko obrazovanje potpuno razvalašćen u najbitnijoj funkciji-Akreditaciji visokoškolskih ustanova. Ovo je nedopustivo, pogotovo u eri „inflacije“ visokoškolskih ustanova i kao primer za to naveo Internacionalni univerzitet u Novom Pazaru, koji radi nezakonito jer nije dobio u dva navrata akreditaciju nadleženih organa.Takođe je zatražio odgovor, zašto ministar nije preuzeo nadležnost, koju novim zakonima ima takoreći u svakom segmentu obrazovanja, i predložio osnivanje komisije za ocenu plagiranih radova. Svedoci smo, nastavio je Pavlović, da u poslednjih pet godina mnoge poznate ličnosti-funkcioneri, stiču doktorate na sumnjv način. Zatražio je objašnjenje i zašto nije prihvaćen amandman u vezi sa autoplagijatom. Pomenuo je, na kraju izlaganja, probleme nastavnika visokoškolskih ustanova prilikom izbora u viša zvanja i nabrojao imena onih koji objavljuju radove, knjige u svetski renomiranim izdanjima, ali gube posao na matičnom fakultetu jer nisu izabrani u odgovarajuće zvanje.

Odgovarajući na primedbe, predsedavajući Odbora je istakao da ne želi u tom svojstvu da brani „taj univerzitet“ (u Novom Pazaru), ali da je na rad Nacionalnog saveta za visoko obrazovanje bilo zamerki, kako od Evropske asocijacije ENQA, tako i od grupe eksperata Saveta Evrope koji su istaživali pojave korupcije visokom obrazovanju. Zato se zalaže da i drugi delovi društva odlučuju u Savetu, a ne smo KONUS, odnosno da predlgač članova za Savet bude Vlada i privreda.

U tom smislu predlažio je da Odbor podnese amandmane (11 amandmana), čiji je, formalno, on predlagač, kojima bi se prvenstveno regulisalo „četiri teme“. Prva, o načinu izbora članova Saveta-veće učešće i drugih faktora, sem KONUS-a; drugo, da se lista recenzenata sačinjava u Savetu, a ne KONUS-u; treće, da se poveća broj članova u Upravnom odboru akreditacionog tela sa pet na sedam i četvrto, da Ministarstvo ocenjuje validnost javnih isprava visokoškolskih ustanova.

Javljajući se za reč, Ratko Jankov je ocenio da bi usvajanjem ovih amandmana, visoko školstvo otišlo u regresiju, a kvalitet tih ustanova, sa pravom, doveo u pitanje.

S obzirom na to, da više nije bilo diskutanata, **Odbor se glasanjem izjasnio da predloži Narodnoj skupštini da prihvati šest amandmana** **na Predlog zakona o visokom obrazovanju**,koliko je i Vlada predložila u dostavljenom Mišljenju („za“ je glasalo 10, „protiv“ 1, „nije glasao“ 1).

Odbor se glasanjem (1 „za“, 1 „protiv“ i 0 „uzdržano“, „nije glasalo“ 10) izjasnio da predloži Narodnoj skupštini da **ne prihvati ostale amndmane (320)** od ukupno 326 , koliko je podneto na Predlog zakona.

**Odbor je, saglasno članu 157. stav 6. odlučio nakon glasanja da podnese 11 amandmana** (glasalo „za“ 9, „protiv“ 1, „uzdržanih“ 0, „nije glasalo“ 2).

Ministar, kao predstavnik predlagača, izjasnio se da je saglasan sa amandmanima Odbora, koje je Odbor izglasao.

Izveštaj Odbora o Predlogu zakona o visokom obrazovanju-u pojedinostima, kao i amandmani koje je Odbor podneo, sastavni su deo ovog zapisnika.

Sednica je završena u 9,45 časova.

SEKRETAR PREDSEDNIK

Dragomir Petković Muamer Zukorlić